paragraph_text: Kao opća imenica danas je uglavnom arhaizam. Živa upotreba joj je većinom ograničena na dijalektalno izražavanje i u mjesnim se govorima najčešće rabi kao apelativ za određeno naselje ili dio naselja, umjesto njegovog imena; te na književnost, obično u ekspresivnom značenju. U književnom jeziku, većinom i u sjevernim hrvatskim krajevima, riječ je ženskog roda, u južnim je muškog. Umanjenica od "varoš", varošica, u značenju malenog trgovišta ("ni selo ni grad") ima nešto življu upotrebu u suvremenom jeziku, no opet često u ekspresivnom značenju.